Шэрджэсхэмрэ Сочэ къалэм и мыхьэнэмрэ
Тыркум, Сирием, Иорданием, США-м, Европэм, Израилым, КъБР-м, Адыгейм щыщ хьэщIэхэр махуэ бжыгъэкIэ щыхьэщIащ Краснодар крайм и къалэхэмрэ къуажэхэмрэ. Сочэ ахэр щыхуэзащ Урысей Федерацэм и Правительствэм и УнафэщIым и къуэдзэ Козак Дмитрий.
Урысей Федерацэм и Правительствэм и УнафэщIым и къуэдзэ Козак Дмитрий:
— Урысейм сыт щыгъуи гулъытэшхуэ хуещI нэгъуэщI къэралхэм щыпсэу шэрджэсхэм Кавказым щаIэ я адэжь щIыналъэм къыхуаIэ зэпыщIэныгъэхэр гъэбыдэным. Фэ мыбы фыкъызэрыкIуари мы зэIущIэри щыхьэт тохъуэ ди къэралым апхуэдэ политикэ зэрыригъэкIуэкIым. Дэ догъуэгурыкIуэ шэрджэсхэр ди ныбжьэгъухэу, езыхэр щыпсэу къэралхэмрэ Урысеймрэ лъэныкъуэ куэд къызэщIэзыубыдэ я зэпыщIэныгъэхэр гъэбыдэным хущIэкъу цIыхухэу. Дэ дыхьэзырщ экономикэ, егъэджэныгъэ, жылагъуэ, щэнхабзэ проект зэмылIэужьыгъуэхэр дяпэкIи дэтIыгъыну.
Краснодар крайм, ар езыр щытщ ди къэрал псом и фIыпIэуи, и щэнхабзэм къыгуэхыпIэ имыIэу щыщ Iыхьэщ шэрджэсхэм я щэнхабзэмрэ тхыдэ щIэинымрэ. Адыгэхэм папщIэ Сочэ къалэм иIэ мыхьэнэр къыдгурыIуэкIэрэ, занщIэу жысIэфынущ шэрджэс щэнхабзэм екIуэкIыну Олимпиадэм и программэм хуэфэщэн увыпIэ зэрыщиубыдынур. Джэгухэм щIидзэн ипэкIэ сэ, си жагъуэ хъуми, щэху псори къэзгъэнэIуэну сыхуиткъым — апхуэдэу быдэу къегъэув Къэрал зэхуаку Олимп комитетым. Ауэ зы вжесIэфынущ: Сочэ — 2014-м и къызэгъэпэщакIуэ комитетым и тхьэмадэ Чернышенкэ Дмитрий, мы зэIущIэм щыIэр, къыщалъхуари къыщыхъуари Мейкъуапэ къалэщ, абы школыр къыщиухащ, уеблэмэ, адыгэбзэри щиджащ. Зэрыфлъагъущи, ари фпэгъунэгъущ.
Краснодар крайм и губернатор Ткачёв Александр:
— Кубаным щагъэзащIэ край программэ ин. Абы ипкъ иткIэ дыдоIыгъ лъэпкъ зэгухьэныгъэхэм я щэнхабзэ, щIэныгъэ центрхэр. Фестивалхэу, семинархэу, зэпеуэхэу щэхэр идогъэкIуэкI, тхыдэм егъэщIылIа щIыпIэхэм, фэеплъхэм ди нэIэ ятедгъэтщ, музейхэр доухуэ. Гулъытэшхуэ худощI крайм щыпсэу адыгэхэми. Фэ зэвгъэцIыхуакIэщ си гупым хэту лажьэ фи лъэпкъэгъухэм ящыщ куэд, си япэ къуэдзэ Хьэту Жамболэт и деж щегъэжьауэ. Абы ипэкIэ къэрал кIуэцI политикэмкIэ си япэ къуэдзэу илъэс куэдкIэ лэжьащ IэхъуэджакIуэ Мурат. Ди жагъуэ зэрыхъунщи, ар пасэу дунейм ехыжащ. Адыгэ лъэпкъым щыщхэр фIыуэ щолажьэ IэнатIэ псоми. Абыхэм яхэтщ депутатхэр, районхэмрэ къуажэхэмрэ я Iэтащхьэхэр. Адыгэ хьэрычэтыщIэ лэжьакIуэшхуэхэм я цIэхэр къитIуэфынущ жэщ хъуху! Щхьэхуэу къыхэзгъэбелджылыкIыну икIи фIыщIэ яхуэсщIыну сыхуейщ Армавир къалэм, Успен районым, Сочэ къыщызэрагъэпэща икIи жыджэру щылажьэ «Адыгэ Хасэ» жылагъуэ зэгухьэныгъэхэр. Фыкъыхузоджэ зэныбжьэгъу ди зэхущытыкIэхэр фымыгъэкIуэдыну. Урысейм зэрыщыжаIэщи, унагъуэкIэ дызэвгъэныбжьэгъу!
Амман щылажьэ Адыгэ ФIыщIэ Хасэм и тхьэмадэ Къардэн Самир:
— Дэ хьэщIэхэм дыхуамыгъадэу, я Iыхьлыхэм, къуэшхэм хуэдэу дыкърагъэблэгъащ! Си фIэщ мэхъу лъэпкъ куэду зэхэт жылагъуэм мамыру зэрыщыпсэунымкIэ, я щэнхабзэр зэрыщахъумэнымкIэ куэдыр абыхэм я деж щеджэн зэрыхуейр. Дауи, а псор яхузэфIэкIынтэкъым, къэралымрэ жылагъуэмрэ сыт и лъэныкъуэкIи къазэрыдэIэпыкъур мыхъуатэмэ. Апхуэдэ политикэ Iущым пщIэшхуэ дыдэ хуэфащэщ.
Дамаск дэт Адыгэ ФIыщIэ Хасэм и тхьэмадэ Гугу Акрэм:
— Тенджыз ФIыцIэм и Iуфэм щыпсэу шапсыгъхэм я деж дыкъэкIуэн и пэкIэ, пэжыр жысIэнщи, дэ къытIэрыхьэр ди лъэпкъэгъухэр зэрыпсэум теухуа хъыбар зэпэщIэуэ дыдэхэт. Дэ ди гугъэт я анэдэлъхубзэр яджыну, я бынхэр цIыхубэ щэнхабзэм хуагъэсэну абыхэм Iэмал ямыIэу икIи лъэпкъыу щымытыжу ахэр адрейхэм яхэшыпсыхьыжауэ. Ауэ псори телъыджэу нэгъуэщIу къыщIэкIащ: дэ тлъэгъуащ дахэу зэлъыIуха къуажэ екIухэр, гъуэгуфIхэр, щэнхабзэмкIэ унэхэр, школхэр. Хьэкъ тщыхъуащ щIыналъэм щыпсэу адыгэхэми апхуэдэу нэгъуэщI лъэпкъхэми езыхэм я щэнхабзэр яхъумэн папщIэ Iэмал псори зэраIэр. Зызумысыжынщи, сэ слъэгъуар игъащIэкIэ сызыпэмып-лъащ!
Армавир къалэм и администрацэм и унэм деж хьэщIэхэмрэ бысымхэмрэ сурэт щызэтрагъэхащ.
Козак Дмитрий къэрал куэдым къикIа адыгэхэм зэIухауэ йопсалъэ. Сочэ, 2013 гъэ, жэпуэгъуэм и 16
«Фыкъеблагъэ!» - жаIэ армавирдэсхэм.
ХьэщIэхэр Къуэбыдэ нэсащ.
Бэчмырзей (Краснодар край, Успен район) дэт мэжджытым и бжэIупэм деж.
Щхьэщэхуж къуажэм Къардэн Самир къыщофэ.
ТIуапсэ.
Къалэ дахэщ Сочэ.
Шапсыгъ хэкум.
КIЫЩОКЪУЭ Алим
Зеич лантIэ
Зеич лантIэу гъэшыгъуафIэ,
Си адыгэ хэку.
Хэку гъэфIэну сиIэ закъуэ,
Си адыгэ хэку.
Зи щIасэгъухэр зи жагъуэгъум,
Си адыгэ хэку,
Хигъэгъуащэу зи мыхабзэ,
Си адыгэ хэку.
Узижагъуэр псым хрепкIэ,
Си адыгэ хэку,
КIэлъыхэпкIэри епкIыхыу,
Си адыгэ хэку.
Уи жьэгу мафIэ щыужьыхым,
Си адыгэ хэку,
Дэп жьэражьэ сыпхуэхъункъэ,
Си адыгэ хэку.
Къурш псы уэру сыкъехуэхми,
Си адыгэ хэку,
Пшахъуэ налъи пщыщ исхакъым,
Си адыгэ хэку.
Зы уIэгъэ уэ къыптехуэм,
Си адыгэ хэку,
УIэгъищэу зыхызощIэ,
Си адыгэ хэку.
Дыщэ шууэ уищI сихьэжым,
Си адыгэ хэку,
Сэламыхьу сыныпхуокIуэ,
Си адыгэ хэку.
